BE8 วิ่งต่อ 6% เก็งกำไร Q3 นิวไฮ รับรู้รายได้ “X10” ดันทั้งปีโตเด่น โบรกชูเป้า 88 บ.
BE8 บวกต่อ 6% ลุ้นกำไรไตรมาส 3 นิวไฮ โต 67% อานิสงส์รับรู้รายได้ “X10” ตุนแบ็กล็อก 713 ลบ. ดันทั้งปีโตเด่น โบรกเคาะเป้า 88 บ.
BE8 บวกต่อ 6% ลุ้นกำไรไตรมาส 3 นิวไฮ โต 67% อานิสงส์รับรู้รายได้ “X10” ตุนแบ็กล็อก 713 ลบ. ดันทั้งปีโตเด่น โบรกเคาะเป้า 88 บ.
8 ก.ย. 2565

ผู้สื่อข่าวรายงานว่า วันนี้ (8 กันยายน 2565) ราคาหุ้น บริษัท เบริล 8 พลัส จำกัด (มหาชน) หรือ BE8 ณ เวลา 14:54 น. อยู่ที่ระดับ 63 บาท บวก 3.50 บาท หรือ 5.88% สูงสุดที่ระดับ 63.75 บาท ต่ำสุดที่ระดับ 60.75 บาท ด้วยมูลค่าการซื้อขาย 429.63 ล้านบาท

นายอภิเษก เทวินทรภักติ ประธานเจ้าหน้าที่บริหาร BE8 เปิดเผยว่า แนวโน้มผลการดำเนินงานในช่วงครึ่งปีหลังคาดผลประกอบการจะเติบโตก้าวกระโดดมีโอกาสทำนิวไฮต่อเนื่องจากไตรมาส 2/2565 เนื่องจากกระบวนการควบรวมกิจการกับ บริษัท เอคซเทนด์ ไอที รีซอร์ส จำกัด หรือ X10 ยักษ์ใหญ่ด้านโครงสร้างการเชื่อมต่อระบบ Technology Integration ได้เสร็จสมบูรณ์ และจะเริ่มรับรู้รายได้ตั้งแต่เดือนกันยายน 2565 เป็นต้นไป นอกจากนี้บริษัทยังมีมูลค่างานในมือ (Backlog) ที่รอรับรู้รายได้กว่า 713 ล้านบาท
สำหรับความคืบหน้าแผนควบรวมกิจการกับ บริษัท เบย์ คอมพิวติ้ง จำกัด (เบย์คอม) ซึ่งดำเนินธุรกิจ Cyber Security ประเมินว่า กระบวนการควบรวมน่าจะเสร็จสมบูรณ์ในต้นปีหน้า โดยบริษัทจะจัดประชุมวิสามัญผู้ถือหุ้นเพื่อขออนุมัติในวันที่ 12 ตุลาคม 2565 ซึ่งการควบรวมกับเบย์คอม นอกจากจะทำให้รายได้ BE8 เติบโตก้าวกระโดดแล้ว ยังจะช่วยผลักดันให้บริษัทสร้าง Digital Transformation Ecosystem ที่สมบูรณ์แบบ มีความแข็งแกร่งและมีความพร้อมที่จะแข่งขัน ก้าวเป็นผู้นำอุตสาหกรรมอย่างมั่นคงและยั่งยืน
ทั้งนี้บริษัทประเมินว่าในปีหน้ารายได้ของ BE8 จะเติบโตก้าวกระโดดทะลุ 2 พันล้านบาท หลังจากที่รับรู้รายได้เต็มจากการควบรวมกิจการทั้งในส่วนของ X10 และเบย์คอม นอกจากนี้ฐานลูกค้าก็จะเพิ่มขึ้นจาก 150 ราย เป็น 475 ราย มีบุคลากรผู้เชี่ยวชาญและมีประสบการณ์พร้อมให้บริการลูกค้าเกือบ 1,000 คน จากเดิมที่ BE8  มีบุคลากรเพียง 200 คน
บล.โนมูระ พัฒนสิน ระบุในทวิเคราะห์ว่า คาดกำไรไตรมาส 3/2565 ทำ New high ต่อเนื่องที่ 35 ล้านบาท เติบโต 67% จากงวดเดียวกันของปีก่อน และเติบโต 17% จากไตรมาสก่อน ได้แรงหนุนจากการควบรวม X10 เข้ามาในเดือนกันยายน โดยคาดกำไรปี 2565 เติบโต 64% จากงวดเดียวกันของปีก่อน ที่ 135 ล้านบาท และเติบโตสูงเฉลี่ย +49% ต่อปีในช่วง 2566-2568 จาก (1) การควบรวม X10 ที่เพิ่มรายได้เป็นเท่าตัว (2) ธุรกิจหลักที่เติบโตอย่างต่อเนื่องตามความต้องการด้าน Digital transformation (3) การรุกตลาดภาครัฐที่ยังมีโอกาสมหาศาล (4) การทำ JV, M&amp;A อย่างต่อเนื่อง แนะนำราคาเป้าหมาย 88 บาท